b'\n_START_ARTICLE_\nHenry Morgan\n_START_PARAGRAPH_\nHenry Morgan, (1635. - 25. kolovoza 1688.) Vel\xc5\xa1anin, gusario je za Englesku protiv \xc5\xa0panjolaca u Karipskom moru. Proslavio se osvajanjem  Paname - "Kraljice Tihog oceana", i jedan je od najpoznatijih gusara svih vremena.\n_START_SECTION_\nMladost\n_START_PARAGRAPH_\nNajstariji sin Roberta Morgana, vel\xc5\xa1kog plemi\xc4\x87a i njegove supruge Njemice. O njegovoj mladosti je malo poznato. Govorio je da je kao dje\xc4\x8dak otet u Bristolu i prodan kao rob na Barbados odakle je odveden na Jamajku. No njegov ujak Edward Morgan je bio zamjenik guvernera Jamajke nakon dolaska na vlast Charlesa II. i Henry Morgan je o\xc5\xbeenio njegovu k\xc4\x87er, Mary. 1663. u Port Royalu se pridru\xc5\xbeio floti bukanira pod vodstvom Christophera Myngsa, i sudjelovao u ekspediciji Johna Morrisa koja je oplja\xc4\x8dkala \xc5\xa1panjolska naselja Vildemos, Trujillo i Granadu._NEWLINE_1666. zapovjedao je brodom u ekspediciji Edwarda Mansfielda kada su preoteli \xc5\xa0panjolcima otoke Old Providence i Santa Catalina. Nedugo nakon toga Mansfield je zarobljen i ubijen od \xc5\xa0panjolaca a bukaniri su jednoglasno izabrali Morgana kao admirala.\n_START_SECTION_\nGusarska karijera\n_START_PARAGRAPH_\n1668. ovla\xc5\xa1ten je od Thomasa Modyforda, guvernera Jamajke, da zarobi nekoliko \xc5\xa0panjolaca s Kube kako bi saznali \xc5\xa1panjolske planove za napad na Jamajku. Sakupiv\xc5\xa1i 10 brodova i 500 ljudi Morgan se iskrcao na Kubi te zarobio i oplja\xc4\x8dkao grad Puerto Principe. Nakon toga je zauzeo dobro utvr\xc4\x91eni grad Puerto Bello u dana\xc5\xa1njoj dr\xc5\xbeavi Panami. Re\xc4\x8deno je da su Morganovi ljudi pritom koristili zarobljene Isusovce kao \xc5\xa1tit, da bi zauzeli tre\xc4\x87u, najte\xc5\xbee osvojivu gradsku utvrdu. Guverner Paname je nastojao mirnim putem privoljeti napada\xc4\x8de na odlazak i Morgan je kona\xc4\x8dno pristao napustiti grad uz pla\xc4\x87anje velike otkupnine. Ovi podvizi su daleko nadma\xc5\xa1ivali ovlasti koje je Morgan imao i bili su popra\xc4\x87eni u\xc5\xbeasnim okrutnostima ali guverner Jamajke je nastojao sve opravdati nu\xc5\xbeno\xc5\xa1\xc4\x87u da se Englezima daju slobodne ruke za napade na \xc5\xa0panjolce gdje god je mogu\xc4\x87e. U Londonu, engleski Admiralitet je sve jednostavno zanemario a Morgan i njegovi ljudi su se vratili u Port Royal da proslave. Morgan je ste\xc4\x8deni plijen iskoristio da kupi nekoliko planta\xc5\xbea \xc5\xa1e\xc4\x8derne trske na Jamajci._NEWLINE_Modyford je gotovo odmah povjerio Morganu jo\xc5\xa1 jednu ekspediciju protiv \xc5\xa0panjolaca i on je nastavio pusto\xc5\xa1iti obalu Kube. Nedaleko Hispaniole 2.I.1669. Morganov admiralski brod Oxford je slu\xc4\x8dajno eksplodirao tijekom pijan\xc4\x8devanja a Morgan i njegovi \xc4\x8dasnici su jedva izbjegli smrt. U o\xc5\xbeujku je oplja\xc4\x8dkao Maracaibo u Venezueli koji je bio napu\xc5\xa1ten kada je opa\xc5\xbeena njegova flota. Nakon toga je proveo nekoliko tjedana u Venezuelanskom naselju Gibraltara na jezeru Maracaibo mu\xc4\x8de\xc4\x87i bogate gra\xc4\x91ane da bi mu otkrili gdje su sakrili gradsko blago._NEWLINE_Vra\xc4\x87aju\xc4\x87i se u Maracaibo Morgan je zatekao na izlazu iz jezera tri \xc5\xa1panjolska ratna broda koja su ga \xc4\x8dekala no zarobio ih je ili uni\xc5\xa1tio. Prikupio je prili\xc4\x8dno mnogo blaga kao otkupninu zbog napu\xc5\xa1tanja grada i kona\xc4\x8dno dovitljivim zavaravanjem i napadom na utvrdu, \xc5\xa1to je uvjerilo \xc5\xa1panjolskog guvenera da povu\xc4\x8de svoje topove, probio se na sigurnost otvorenog mora. Na povratku na Jamajku ponovno je opomenut od Modyforda ali ne i ka\xc5\xbenjen. Morgan je ste\xc4\x8deni novac iskoristio da kupi jo\xc5\xa1 zemlje._NEWLINE_\xc5\xa0panjolci su se sa svoje strane jednako pona\xc5\xa1ali i Morgan je ponovno ovla\xc5\xa1ten, kao zapovjednik svih ratnih brodova Jamajke, da vodi rat sa \xc5\xa0panjolcima, uni\xc5\xa1tava njihove brodove i gradove, plijen ste\xc4\x8den u pohodima bio mu je jedina pla\xc4\x87a. Prema tome, Morgan i njegovi ljudi su bili gusari, ne pirati. Nakon razaranja obale Kube i dijelova kontinenta odlu\xc4\x8dio je povesti ekspediciju na grad Panamu na obali Tihog Oceana.\n_START_SECTION_\nVrhunac uspjeha, Panama\n_START_PARAGRAPH_\n15. prosinca 1670. ponovno je oteo \xc5\xa0panjolcima Santa Catalinu a 27. prosinca zauzeo je tvr\xc4\x91avu Chagres pobiv\xc5\xa1i 300 vojnika garnizona. Nakon toga je napustio brodove i \xc4\x8damcima krenuo uzvodno rijekom Chagres. Sa 1400 ljudi krenuo je jednim od najmo\xc4\x8dvarnijih podru\xc4\x8dja u Srednje Amerike. Njegov ambiciozni plan je bio; pje\xc5\xa1a\xc4\x87enjem prije\xc4\x8di kontinent i koriste\xc4\x87i u\xc4\x8dinak iznena\xc4\x91enja napasti \xc5\xa0panjolce koji ih ondje nisu o\xc4\x8dekivali (kao i Francis Drake 90 godina ranije). Kada su se njegovi ljudi kona\xc4\x8dno pojavili pred Panamom bili su iscrpljeni i umorni._NEWLINE_18. sije\xc4\x87nja 1671. Morgan je otkrio da Panam\xc3\xa1 ima 1500 pje\xc5\xa1aka i konjanika. Podjelio je svoje snage i poslao jednu kolonu kroz \xc5\xa1umu da izbije pred gradske zidine i ondje se ukopa. Vidjev\xc5\xa1i Engleze, \xc5\xa1panjolski vojnici su iza\xc5\xa1li iz grada namjeravaju\xc4\x87i ih pregaziti no bukanirski strijelci su pu\xc5\xa1\xc4\x87anom vatrom obarali \xc5\xa0panjolce. Istodobno je druga gusarska kolona udarila \xc5\xa0panjolcima s boka i potpuno ih uni\xc5\xa1tila. Nakon skupljanja plijena koji je prema\xc5\xa1ivao stotinu tisu\xc4\x87a funti spalili su grad i pobili sve preostale stanovnike koji nisu na vrijeme pobjegli po\xc4\x8diniv\xc5\xa1i najve\xc4\x87e zvjerstvo koje su engleski gusari ikada po\xc4\x8dinili. No to nikada nije dokazano, neki ka\xc5\xbeu da su \xc5\xa1panjolski vojnici u bijegu sami zapalili grad, znaju\xc4\x87i da ne mogu pobjediti a ne \xc5\xbeele\xc4\x87i Morganu ni\xc5\xa1ta ostaviti.\n_START_SECTION_\nGubitak Engleske potpore\n_START_PARAGRAPH_\nNo s obzirom da je plja\xc4\x8dkanjem Paname povrijedio mirovni ugovor izme\xc4\x91u \xc5\xa0panjolske i Engleske, Morgan je uhi\xc4\x87en pod optu\xc5\xbebom za piratstvo i sproveden u Englesku 1672. Dokazao je da u trenutku napada nije znao za mirovni ugovor i 1675. progla\xc5\xa1en je vitezom prije nego je vra\xc4\x87en na Jamajku da bi preuzeo du\xc5\xbenost zamjenika guvernera. _NEWLINE_1681. tada ve\xc4\x87 guverner Morgan je pao u nemilost engleskog kralja Karla II. koji je namjeravao oslabiti poluautonomno Vije\xc4\x87e Jamajke i zamjenjen je dugogodi\xc5\xa1njim politi\xc4\x8dkim suparnikom Thomasom Lynchom. Dobio je na te\xc5\xbeini i zadobio je glas pijanog grubijana.\n_START_SECTION_\nUmirovljenje i smrt\n_START_PARAGRAPH_\n1683. Morgan je isklju\xc4\x8den iz Vije\xc4\x87a Jamajke zbog podvala guvernera Lyncha. U isto vrijeme izvje\xc5\xa1\xc4\x87a o Morganovim gusarskim pothvatima su iza\xc5\xa1la u knjizi De Americaensche Zee-Rovers (nizozemski Povijest Bukanira Amerike). Ne \xc5\xbeele\xc4\x87i takvu vrst "reklame" Morgan je podigao tu\xc5\xbebu protiv izdava\xc4\x8da knjige i na sudskom procesu dobio od\xc5\xa1tetu od 200 funti. Nakon \xc5\xa1to je Thomas Lynch umro 1684., njegov prijatelj Christopher Monck imenuje upravu i organizira obustavu Morganova nesudjelovanja u vije\xc4\x87u Jamajke 1688. Morganovo zdravlje je propadalo jo\xc5\xa1 od 1681. U Londonu mu je dijagnosticirana tuberkuloza i umro je 25.9.1688. Mogu\xc4\x87e je da je to bilo uzrokovano pretjeranim opijanjem.\n_START_SECTION_\nOstav\xc5\xa1tina i legende\n_START_PARAGRAPH_\nUz Francisa Drakea, Morgan je zapam\xc4\x87en kao jedan od najuspje\xc5\xa1nijih engleskih gusara. Tako\xc4\x91er, bio je jedan od rijetkih morskih razbojnika koji su znali vrijeme kada se na miru povu\xc4\x87i iz "posla" sa prikupljenim bogatstvom._NEWLINE_Po Henryju Morganu je prozvana jedna vrsta ruma, koja se danas proizvodi na Jamajci; Kapetan Morgan._NEWLINE_Jedna istarska legenda ka\xc5\xbee da je Morgan za vrijeme posljednjeg boravka u Engleskoj otplovio kako bi sakrio svoje blago te da ga je zakopao u gradu Dvigradu u Limskom kanalu u Istri. Navodno je obli\xc5\xbenje selo Mrgani prije nosilo naziv Morgani te mu je utemeljitelj bio sam Morgan po kojem je i dobilo ime.'